Boshof: Werkwinkel afgebrand in onluste | Netwerk24
Boshof: Werkwinkel afgebrand in onluste
Deur Alet van der Walt 21 Julie 2019 15:09
'n Munisipale werkswinkel is Vrydagnag in die Seretse-township van Boshof in puin gelê toe oproeriges dit aan die brand gesteek het.Foto: verskaf
Geweldadige betogings wat Donderdag in Boshof uitgebreek het, het Vrydagnag daartoe gelei dat 'n munisipale werkswinkel in die Seretse-township afgebrand is.
Kol. Thabo Covane, polisiewoordvoerder, sê die polisie het Vrydagnag en Saterdag in die vroeë oggendure daarop gefokus om die burgemeester se huis en buitelanders se winkels op te pas.
Covane sê oproermakers het toe 'n munisipale werkwinkel aan die brand gesteek. Die gebou is in puin gelê.
Daar is ook by nog agt winkels ingebreek.
LEES OOK: Betogende inwoners stroop winkels in Boshof
Dit volg nadat buitelanders se winkels Donderdag in die gebied geplunder is.
Covane sê die polisie het sedert Donderdag 26 mense in hegtenis geneem, maar hulle is weer vrygelaat.
Ontevrede inwoners wou Donderdag 'n griefskrif aan die plaaslike Tokologo-munisipaliteit oorhandig, maar volgens Covane het amptenare geweier om die griefskrif te ontvang waarna geweld in die gebied uitgebreek het.